秦观
秋夜病起怀端叔作诗寄之
寝瘵当老秋，入夜庭轩空。
天光脆如洗，月色清无缝。
风飙戾戾轻，露气霏霏重。
檐花伴徐步，笼烛窥孤讽。
缅惟情所亲，佳辰谁与共。
夫子淮海英，材大难为用。
秉心既绝俗，发语自惊众。
尘尾扣球琳，笔端攒螮蝀。
雄深迫提马，妙丽该沈宋。
浮沉任朝野，鱼鸟狎鲲凤。
与时真楚越，於我实伯仲。
尔来居邑邻，颇便书札贡。
上凭鸿雁传，下托鲤鱼送。
二物或愆时，已辱移文讼。
人生无根柢，泛若凌波葑。
昧者复汲汲，晨暝趋一哄。
阴持含沙毒，射影期必中。
自匿嫫母容，对客施锦幪。
溘然一朝逝，万事俱成梦。
形骸犹汝辞，利势犹君动。
思之可太息，伤之为长恸。
所以古达人，脱身事高纵。
我生尤不敏，胸腹常空洞。
强颜入规模，垂耳受羁鞚。
行谋买竿栧，名理就折衷。
但恐狂接舆，烦君更嘲弄。